CELEX: 32006R0546
Language: el
Date: 2006-03-31 00:00:00
Title: Κανονισμός (ΕΚ) αριθ. 546/2006 της Επιτροπής, της  31ης Μαρτίου 2006 , για την εφαρμογή του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά τα εθνικά προγράμματα καταπολέμησης της τρομώδους νόσου, τις επιπρόσθετες εγγυήσεις και την παρέκκλιση από ορισμένες απαιτήσεις της απόφασης 2003/100/ΕΚ και για την κατάργηση του κανονισμού (ΕΚ) αριθ. 1874/2003 της Επιτροπής

1.4.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 94/28
            
         
      ΚΑΝΟΝΙΣΜΌΣ (ΕΚ) αριθ. 546/2006 ΤΗΣ ΕΠΙΤΡΟΠΉΣ
   
   της 31ης Μαρτίου 2006
   για την εφαρμογή του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά τα εθνικά προγράμματα καταπολέμησης της τρομώδους νόσου, τις επιπρόσθετες εγγυήσεις και την παρέκκλιση από ορισμένες απαιτήσεις της απόφασης 2003/100/ΕΚ και για την κατάργηση του κανονισμού (ΕΚ) αριθ. 1874/2003 της Επιτροπής
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το παράρτημα VIII κεφάλαιο A μέρος 1 στοιχείο β) σημείο ii),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 999/2001 προβλέπει την έγκριση των εθνικών προγραμμάτων των κρατών μελών για την καταπολέμηση της τρομώδους νόσου, εφόσον ικανοποιούν ορισμένα κριτήρια που ορίζονται στον κανονισμό αυτό. Ο κανονισμός (ΕΚ) αριθ. 999/2001 προβλέπει επίσης τον καθορισμό τυχόν πρόσθετων εγγυήσεων που μπορεί να απαιτηθούν για το ενδοκοινοτικό εμπόριο και τις εισαγωγές σύμφωνα με τον εν λόγω κανονισμό.
            
         
               (2)
            
            
               Η απόφαση 2003/100/ΕΚ της Επιτροπής, της 13ης Φεβρουαρίου 2003, για τον καθορισμό ελάχιστων απαιτήσεων για την κατάρτιση προγραμμάτων αναπαραγωγής προβάτων ανθεκτικών στις μεταδοτικές σπογγώδεις εγκεφαλοπάθειες (2) ορίζει ότι κάθε κράτος μέλος οφείλει να εφαρμόσει πρόγραμμα αναπαραγωγής για την επιλογή ορισμένων φυλών προβάτων ανθεκτικών στις ΜΣΕ. Η παραπάνω απόφαση προβλέπει επίσης τη δυνατότητα παρέκκλισης ενός κράτους μέλους από την απαίτηση εφαρμογής ενός προγράμματος αναπαραγωγής με βάση το εθνικό πρόγραμμά του για την καταπολέμηση της τρομώδους νόσου, το οποίο υποβλήθηκε και εγκρίθηκε σύμφωνα με τον κανονισμό (ΕΚ) αριθ. 999/2001, εφόσον το πρόγραμμα αυτό προβλέπει τη συνεχή ενεργό επιτήρηση όλων των κοπαδιών στο εν λόγω κράτος μέλος για τον εντοπισμό αιγοπροβάτων που πεθαίνουν στις μονάδες εκτροφής.
            
         
               (3)
            
            
               Ο κανονισμός (ΕΚ) αριθ. 1874/2003 της Επιτροπής, της 24ης Οκτωβρίου 2003, για την έγκριση των εθνικών προγραμμάτων καταπολέμησης της τρομώδους νόσου ορισμένων κρατών μελών, για τον καθορισμό επιπρόσθετων εγγυήσεων και για την παροχή παρεκκλίσεων σχετικά με προγράμματα αναπαραγωγής προβάτων ανθεκτικών στις μεταδοτικές σπογγώδεις εγκεφαλοπάθειες βάσει της απόφασης 2003/100/EK (3) ενέκρινε τα εθνικά προγράμματα της Δανίας, της Φινλανδίας και της Σουηδίας για την καταπολέμηση της τρομώδους νόσου.
            
         
               (4)
            
            
               Στις 18 Νοεμβρίου 2005 η Αυστρία υπέβαλε στην Επιτροπή το εθνικό πρόγραμμά της για την καταπολέμηση της τρομώδους νόσου. Στις 5 Ιανουαρίου 2006 η Επιτροπή έλαβε ορισμένες τροποποιήσεις του προγράμματος αυτού. Το παραπάνω πρόγραμμα, όπως τροποποιήθηκε, πληροί τα απαιτούμενα κριτήρια που ορίζει ο κανονισμός (ΕΚ) αριθ. 999/2001. Επιπλέον, η επικράτεια της Αυστρίας είναι πιθανόν να χαρακτηρίζεται από χαμηλό βαθμό επιπολασμού ή και την απουσία της τρομώδους νόσου.
            
         
               (5)
            
            
               Με βάση το προαναφερθέν εθνικό πρόγραμμα καταπολέμησης της τρομώδους νόσου πρέπει να χορηγηθεί στην Αυστρία παρέκκλιση από το πρόγραμμα αναπαραγωγής που προβλέπεται στην απόφαση 2003/100/ΕΚ. Επιπλέον, με τον παρόντα κανονισμό πρέπει να καθοριστούν οι πρόσθετες εμπορικές εγγυήσεις που απαιτούνται από το παράρτημα VIII κεφάλαιο A και το παράρτημα IX κεφάλαιο E του κανονισμού (ΕΚ) αριθ. 999/2001.
            
         
               (6)
            
            
               Ο κανονισμός (ΕΚ) αριθ. 1874/2003 προβλέπει ορισμένες επιπρόσθετες εγγυήσεις σχετικές με τις εκμεταλλεύσεις όσον αφορά τη Δανία, τη Φινλανδία και τη Σουηδία. Ωστόσο, οι επιπρόσθετες αυτές εμπορικές εγγυήσεις πρέπει να τροποποιηθούν για να ενισχυθεί η επικουρικότητα σχετικά με τα εν λόγω κράτη μέλη καθώς και την Αυστρία, με γνώμονα τις διαφορετικές επιδημιολογικές και εμπορικές συνθήκες και τις διαφορές των στελεχών της τρομώδους νόσου που παρουσιάζουν τα τέσσερα αυτά κράτη μέλη.
            
         
               (7)
            
            
               Συνεπώς, για πρακτικούς λόγους και για λόγους σαφήνειας της κοινοτικής νομοθεσίας, είναι σκόπιμο να καταργηθεί ο κανονισμός (ΕΚ) αριθ. 1874/2003 και να αντικατασταθεί με τον παρόντα κανονισμό.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Έγκριση των εθνικών προγραμμάτων καταπολέμησης της τρομώδους νόσου
   Εγκρίνονται τα εθνικά προγράμματα καταπολέμησης της τρομώδους νόσου, που αναφέρονται στο κεφάλαιο Α σημείο Ι στοιχείο β) του παραρτήματος VIII του κανονισμού (ΕΚ) αριθ. 999/2001, των κρατών μελών που παρατίθενται στο παράρτημα του παρόντος κανονισμού.
   Άρθρο 2
   Επιπρόσθετες εγγυήσεις σχετικά με τις εκμεταλλεύσεις
   1.   Τα αιγοπρόβατα που προορίζονται για τα κράτη μέλη που παρατίθενται στο παράρτημα και προέρχονται από άλλα κράτη μέλη που δεν αναφέρονται στο παράρτημα ή από τρίτες χώρες πρέπει να έχουν εκτραφεί συνεχώς από τη γέννησή τους σε εκμεταλλεύσεις που πληρούν τις ακόλουθες προϋποθέσεις για περίοδο τουλάχιστον επτά ετών μέχρι την ημερομηνία αποστολής των εν λόγω ζώων:
   
               α)
            
            
               δεν έχει επιβεβαιωθεί κρούσμα της τρομώδους νόσου·
            
         
               β)
            
            
               δεν εφαρμόστηκαν μέτρα εκρίζωσης της τρομώδους νόσου·
            
         
               γ)
            
            
               οι εκμεταλλεύσεις δεν περιείχαν ζώα τα οποία ταυτοποιήθηκαν ως ζώα που παρουσιάζουν κίνδυνο σύμφωνα με το άρθρο 13 παράγραφος 1 στοιχείο β) του κανονισμού (ΕΚ) αριθ. 999/2001.
            
         2.   Τα αιγοπρόβατα που προορίζονται για τα κράτη μέλη που παρατίθενται στο παράρτημα του παρόντος κανονισμού και προέρχονται από άλλα κράτη μέλη που αναφέρονται στο ίδιο παράρτημα πρέπει να έχουν εκτραφεί σε εκμεταλλεύσεις στις οποίες δεν τέθηκε κανένα αιγοπρόβατο υπό επίσημους περιορισμούς μετακινήσεων ΜΣΕ σύμφωνα με το άρθρο 13 παράγραφος 2 του κανονισμού (ΕΚ) αριθ. 999/2001 για περίοδο τουλάχιστον επτά ετών πριν από την ημερομηνία αποστολής των εν λόγω ζώων.
   3.   Το σπέρμα, τα έμβρυα και τα ωάρια αιγοπροβάτων με προορισμό τα κράτη μέλη που παρατίθενται στο παράρτημα πρέπει να έχουν ληφθεί από δότες οι οποίοι είχαν εκτραφεί από τη γέννησή τους και χωρίς διακοπή σε εκμεταλλεύσεις που πληρούσαν τα κριτήρια που ορίζονται στην:
   
               α)
            
            
               παράγραφο 1, εάν προέρχονται από άλλα κράτη μέλη που δεν παρατίθενται στο παράρτημα ή από τρίτες χώρες· ή στην
            
         
               β)
            
            
               παράγραφο 2, εάν προέρχονται από άλλα κράτη μέλη που παρατίθενται στο παράρτημα.
            
         Άρθρο 3
   Επίσημοι περιορισμοί μετακινήσεων
   1.   Εγκρίνονται οι επίσημοι περιορισμοί μετακινήσεων που παρουσίασαν τα κράτη μέλη τα οποία αναφέρονται στο παράρτημα. Ισχύουν για τις εκμεταλλεύσεις που δέχονται αιγοπρόβατα ή σπέρμα, έμβρυα και ωάρια αιγοπροβάτων εφόσον:
   
               α)
            
            
               τα ζώα, το σπέρμα, τα έμβρυα και τα ωάρια προέρχονται από άλλα κράτη μέλη που δεν παρατίθενται στο παράρτημα ή από τρίτες χώρες και
            
         
               β)
            
            
               κατά τα τρία έτη πριν ή μετά την ημερομηνία αποστολής των ζώων, του σπέρματος, των εμβρύων και των ωαρίων επιβεβαιώθηκε η τρομώδης νόσος στο κράτος μέλος ή στην τρίτη χώρα αποστολής που αναφέρεται στο στοιχείο α).
            
         2.   Οι επίσημοι περιορισμοί μετακινήσεων που προβλέπονται στην παράγραφο 1 δεν εφαρμόζονται στην περίπτωση παραλαβής προβατοειδών με γονότυπο ARR/ARR της πρωτεΐνης πριόν ή στην περίπτωση σπέρματος, εμβρύων και ωαρίων δότη με γονότυπο ARR/ARR της πρωτεΐνης πριόν.
   Άρθρο 4
   Παρεκκλίσεις από την απαίτηση καθορισμού προγράμματος αναπαραγωγής
   Βάσει του άρθρου 3 παράγραφος 1 πρώτη περίπτωση της απόφασης 2003/100/ΕΚ στα κράτη μέλη που παρατίθενται στο παράρτημα του παρόντος κανονισμού χορηγείται παρέκκλιση από την απαίτηση θέσπισης προγράμματος αναπαραγωγής σύμφωνα με το άρθρο 2 παράγραφος 1 της εν λόγω απόφασης.
   Άρθρο 5
   Κατάργηση
   Ο κανονισμός (ΕΚ) αριθ. 1874/2003 καταργείται.
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Μαρτίου 2006.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 147 της 31.5.2001, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 339/2006 της Επιτροπής (ΕΕ L 55 της 25.2.2006, σ. 5).
   
      (2)  ΕΕ L 41 της 14.2.2003, σ. 41.
   
      (3)  ΕΕ L 275 της 25.10.2003, σ. 12· κανονισμός όπως τροποποιήθηκε από τον κανονισμό (ΕΚ) αριθ. 1472/2004 (ΕΕ L 271 της 19.8.2004, σ. 26).
   
      ΠΑΡΑΡΤΗΜΑ
      Κράτη μέλη που αναφέρονται στα άρθρα 1 έως 4
      Δανία
      Αυστρία
      Φινλανδία
      Σουηδία